DECRETO 238/2006, do 21 de decembro, polo que se aproba a oferta de emprego público de determinadas categorías de persoal estatutario do Servizo Galego de Saúde para o ano 2006.
CONSELLERÍA DE SANIDADE — III. OUTRAS DISPOSICIÓNS — 22/12/2006

De conformidade coas previsións contidas na Lei 7/2003, do 9 de decembro, de ordenación sanitaria de Galicia (DOG nº 246, do 19 de decembro), así como do Decreto 206/2005, do 22 de xullo, de provisión de prazas de persoal estatutario do Servizo Galego de Saúde, en orde á convocatoria periódica de procedementos de selección de persoal que garanta os principios constitucionais de igualdade, mérito e capacidade no acceso, procede agora afrontar a oferta pública de emprego para o ano 2006.
O ámbito da dita oferta circunscríbese ás categorías de persoal estatutario incluídas no anexo deste decreto.
En consecuencia, por proposta da conselleira de Sanidade, logo da negociación coa representación sindical no seo da Mesa Sectorial de Negociación do Persoal Sanitario ao Servizo da Comunidade Autó
noma e logo de deliberación do Consello da Xunta de Galicia na súa reunión do día vinte e un de decembro de dous mil seis,
DISPOÑO:
Artigo 1º.-Aprobación da oferta pública de emprego.
Apróbase a oferta de emprego público do persoal estatutario das institucións sanitarias do Servizo Galego de Saúde para o ano 2006 das categorías incluídas no anexo deste decreto.
Artigo 2º.-Sistema de selección.
De conformidade co establecido no artigo 6.1º do Decreto 206/2005, do 22 de xullo antes citado, en todas as categorías que se convoquen o sistema de selección será o de concurso-oposición.
Artigo 3º.-Promoción interna.
1. Reservarase un 50% do total das prazas convocadas en cada categoría para a súa provisión polo sistema de promoción interna.
Non obstante o anterior poderá establecerse unha reserva inferior cando así veña xustificado pola planificación eficiente das necesidades, polas características específicas da categoría ou especialidade ou pola titulación requirida para o acceso.
2. Cando o resultado da aplicación da citada porcentaxe dea un resto igual ou superior a 0,5 prazas de reserva, computarase como unha praza que se incluirá nesta reserva.
3. As prazas non cubertas acumularanse ao sistema de acceso libre.
Artigo 4º.-Persoas con discapacidade.
1. En cada convocatoria reservarase un número de prazas que representan como mínimo o cinco por cento, en número enteiro, das prazas convocadas para seren cubertas entre persoas con discapacidade de grao igual ou superior ao 33 por cento.
A reserva é efectiva naquelas convocatorias que oferten un mínimo de dez prazas da correspondente categoría ou especialidade.
En todo caso, en cada convocatoria establecerase o número concreto de prazas que quedan reservadas para persoas con discapacidade ás que puidese corresponder esta cota. Farase constar, así mesmo, que non se reserva ningunha praza no suposto de que non se alcanzase o mínimo necesario para isto.
2. Os aspirantes que participen nesta quenda, para resultar seleccionados, deberán superar as probas selectivas e acreditar o indicado grao de discapacidade e a compatibilidade co desempeño das tarefas e funcións específicas, nos termos que se fixen nas convocatorias.
3. No desenvolvemento das probas selectivas facilitaranse as axudas técnicas precisas para a súa
adaptación ás necesidades específicas e singularidades dos aspirantes con discapacidade, logo de petición motivada e nos termos que se establezan na convocatoria.
4. Nas convocatorias farase constar que no suposto de que algún aspirante da cota de reserva de discapacitados supere as probas correspondentes e non obtivese praza, e a súa puntuación definitiva no proceso sexa superior á obtida por outros aspirantes do sistema de acceso libre, será incluído pola súa orde de puntuación no sistema de acceso libre.
5. As prazas non cubertas acumularanse ás restantes prazas do sistema de acceso libre.
Artigo 5º.-Acreditación do coñecemento da lingua galega.
Para lle dar cumprimento á normalización do idioma galego e para garantir o dereito dos usuarios dos distintos servizos sanitarios do Sergas ao uso do galego, así como a promoción do uso normal do galego por parte dos poderes públicos de Galicia, terá que acreditarse o coñecemento da lingua galega nos termos que establezan as correspondentes convocatorias.
Artigo 6º.-Comisións ou grupos de traballo.
1. O órgano convocante, en atención ao elevado número de aspirantes, poderá nomear unha comisión ou grupo de traballo para realizar as tarefas auxiliares de carácter técnico ou organizativo que lle sexan encomendadas, sen que a súa actuación afecte as competencias e a autonomía dos tribunais de selección.
2. Os membros destas comisións o grupos de traballo absteranse de intervir no procedemento cando se dea algunha das circurstancias previstas no artigo 28.2º da Lei 30/1992, do 26 de novembro, de réxime xurídico das administracións públicas e do procedemento administrativo común.
3. Os membros das comisións ou grupos de traballo percibirán as asistencias previstas no Decreto 144/2001, do 7 xuño, sobre indemnización por razón de servizo ao persoal con destino na Administración autonómica de Galicia ou norma que a substitúa.
Para tal efecto, serán clasificados conforme o artigo 26.2º do devandito decreto.
Disposición adicional
As convocatorias adaptaranse ás previsión da Lei 7/2004, do 16 de xullo, galega para a igualdade de mulleres e homes, en relación coas condicións de emprego da Administración pública.
Disposicións derradeiras
Primeira.-Facúltase a conselleira de Sanidade para ditar, dentro das súas competencias, as normas precisas para o desenvolvemento deste decreto.
Segunda.-Este decreto entrará en vigor o mesmo día ao da súa publicación no Diario Oficial de Galicia.
Santiago de Compostela, vinte e un de decembro de dous mil seis.
Emilio Pérez Touriño
Presidente
María José Rubio Vidal
Conselleira de Sanidade
ANEXO
Especialidade
Total
Alergoloxía
5
Análises clínicas
11
Anatomía patolóxica
13
Anestesioloxía e reanimación
52
Anxioloxía e cirurxía vascular
12
Aparello dixestivo
14
Cardioloxía
19
Cirurxía cardiovascular
1
Cir. oral e maxilofacial
2
Cir. pediátrica
3
Cir. plástica, estética e reparadora
5
Cir. xeral e aparello dixestivo
19
Dermatoloxía méd.-cirúr. e venéreo.
3
Endocrinoloxía e nutrición
9
Farmacia hospitalaria
27
Hematoloxía e hemoterapia
7
Inmunoloxía
1
Medicina do traballo
5
Medicina física e rehabilitación
8
Medicina intensiva
12
Medicina interna
31
Medicina nuclear
3
Medicina preventiva e saúde púb.
4
Médico urx. hospit.
33
Microbioloxía e parasitoloxía
6
Nefroloxía
5
Pneumoloxía
7
Neurocirurxía
8
Neurofisioloxía clínica
2
Neuroloxía
8
Obstetricia e xinecoloxía
42
Oftalmoloxía
18
Oncoloxía médica
10
Oncoloxía radioterapia
3
Otorrinolaringoloxía
10
Pediatría e as súas áreas específ.
19
Psicoloxía clínica
12
Psiquiatría
26
Radiodiagnóstico
22
Radiofísica hospitalaria
4
Reumatoloxía
3
Traumatoloxía e cir. ortopédica
20
Uroloxía
6
Xeriatría
2
Pediatras de atención primaria
53
Matronas
38
Total prazas
623